
Общество
1 ОКТОМВРИ, Ден на възрастните хора

1 октомври е Международният ден на възрастните хора. Датата е официално определена на 14 декември 1990 г. с решение на Общото събрание на ООН. На този ден отдаваме необходимото уважение към хората от третата възраст и на това, което те са направили за обществото ни. Денят има за цел да повиши осведомеността относно проблемите, засягащи възрастните хора, а също така е ден, в който да оценим приноса им към обществото. Доклад на ООН за 2011 г. гласи, че по света възрастните хора са изложени на риск от бедност, дискриминация и насилие и че обикновено нямат услуги и мерки, предназначени за тях. Това от своя страна може да повлияе на психическото състояние на възрастните хора, като самоуважение и качество на живот. През 2017 г. е изчислено, че в света има около 962 милиона души на възраст над 60 години, обхващащи 13% от световното население. Според изчисленията около 2050, 2 милиарда души (над 20% от световното население) ще бъдат на 60 или повече години. Освен това броят на възрастните хора ще бъде най-големият и най-бързо растящ в развиващите се страни - Азия и Африка. Населението в България масово застарява, раждаемостта намалява, а селата се обезлюдяват. По данни на „Евростат”, броят на възрастните хора у нас е 4,7%. За сравнение, през 2006г. те са били едва 3,4 на сто. Имайки предвид това, се изисква да се обърне по-голямо внимание на конкретните нужди и предизвикателства, пред които са изправени хората от третата възраст. Всяко човешко същество желае любов и обич, а по-възрастните хора не правят изключение. Голяма част от тези хора живеят в самота, бедност и болести. За един възрастен човек са от изключителна важност домашният уют и медицинската грижа. Но той има нужда и от добра дума, от любов, от нечия история, от искрена усмивка. Възрастният човек е като детето – той вижда със сърцето си, усеща с душата си и се радва на малките неща. Пътят, който е изминал досега е нашият житейски урок. Неговата лична история е историята на нашето съзряване. На всички баби и дядовци ние трябва да отдадем необходимото внимание и уважение.

15 ОКТОМВРИ, Ден на хората със зрителни увреждания( ден на белия бастун)

V-ти Национален турнир по спортен риболов за хора със зрителни увреждания, Плевен, 2026

На 10 септември 2026 г. край живописния язовир "Раяна" село Борислав, се проведе V-ти Национален турнир по спортен риболов за хора със зрителни увреждания. Ранните часове на  10 септември 2026 обещаваха предстоящ топъл есенен ден. От 9:00 сутринта, спокойните води на язовира станаха арена на едно изключително събитие, организирано от Спортния клуб за хора със зрителни увреждания (СКХЗУ) Плевен, и включено в спортния календар на Община Плевен за тази 2026 година, която бе изцяло спонсор на турнира. На 9 септември, предходният ден на турнира се проведе в хотел "Балкан" конференция. Уточнени бяха правилата на турнира, това бе и времето гостите и участниците да се разговорят като стари познати за това, което ще се случи на другия ден. Отборите премериха сили в този вид спорт, улов на дъно, който е подходящ за хора със зрителни увреждания. В надпреварата се пуснаха 6 отбора с 18 участника, членове на клубовете към федерация „Спорт за хора със зрителни увреждания”, и няколко придружители. Финансирането на турнира бе изцяло от Община Плевен. Отборите участващи в турнира бяха от Плевен, Смолян, Стара Загора, Русе, Габрово и Шумен. Тези смели риболовци въпреки своите зрителни проблеми, проявяват не само желязна воля и търпение, но и спортен дух, доказвайки, че любовта към риболова преодолява всички бариери. На откриването присъстваха Зам. Областен управител Област Плевен, Зам. Кмет Община Плевен и Началник отдел "Спорт" Община Плевен.

„Нашата цел е да развиваме физическата култура и спорта, и да ги популяризираме сред лицата с увреждания на зрението“, споделя инж. Павлин Ангелов, Председател на СКХЗУ Плевен и Председател РО на ССБ Плевен, Една от най-големите и добре работещи регионални организации. Резултатите на първенството са много важни, като имаме в предвид, че слабостта на риболовеца е в разказването на преживени случки и големината на улова.

След приключване на турнира и класиране на отборите, на наградените бяха връчени купи, плакети и грамоти за успешното им представяне. Първите три отбора бяха подредени както следва: "Бялата лястовица" Габрово, първо място; СК "СКХЗУ", ТО ССБ  Плевен, второ място и отборът на Шумен"Светлина", трето място. Капитанът на плевенския отбор Володя Христов, Председател ТО ССБ Плевен бе награден със специалната купа на турнира за най-голям улов - 2,3 кг.
За пореден път хората със зрителни увреждания доказаха, че заслужават уважение и признание, за да бъдат достойна част от обществото.

***

Белият бастун е помощно средство за придвижване и сигнализиране, използван от хора с частично увредено зрение или напълно слепи. Съществуват няколко типа бял бастун, които изпълняват не само първичната функция, но и комбинирани дейности в зависимост от нуждата на използващия го човек. Белият бастун се използва като инструмент за мобилност на хора с увреждания на очите едва след Първата световна война. През 1921 г. Джеймс Бигс – фотограф от Бристол, Великобритания, ослепява след злополука. В района, в който живеел, имало силно пътно движение. Ето защо той боядисал в бяло бастуна, който използвал за подпомагане на придвижването си в района. Белият цвят го направил по-забележим. През 1930 година французойката Жили Дербемон предлага бастуните използвани от слепи хора да бъдат оцветени в бял цвят, за да се забелязват по-добре и белия цвят да бъде знак, символ на зрителния дефект. През следващата 1931 г. кметът на Париж реализира тази идея. През 1931 г. във Франция стартира национална програма за движение на незрящи хора. В САЩ въвеждането на белия бастун се дължи на Джордж Бонъм. През 1943 г. в Пенсилвания, работещият във военна болница психолог Ричард Хувър изобретява дългия бял бастун. Това изобретение било провокирано от тежката ситуация, в която са се намирали слепите му пациенти. Поради опасност от бомбардировки болницата била разположена в гора и в няколко сгради отдалечени една от друга. Това много затруднявало придвижването на слепците. На 6 октомври 1964 г. САЩ обявяват 15 октомври за Международен ден на белия бастун. Основната функция на този инструмент е осезателна. С него лицето опипва и разучава настилката и предметите пред себе си. По този начин незрящия осигурява известна безопасност при придвижването си особено в градска среда. Белият цвят, в който е оцветен бастуна придобива и друга основна функция. С него се подава информация към другите участници в движението, че ползвателят на бял бастун е с нарушено или напълно липсващо зрение. За да се ползва правилно белия бастун е необходимо лицето да премине през специален курс на рехабилитация. Специално подготвен за целта учител по ориентиране и мобилност подготвя бъдещите му ползватели за надеждно и ефективно използване.

Румен Петков, организатор КХУП,

ул. Гренадирска №30, Плевен

Национално представителни организации на хора с увреждания проведоха среща на 16 юли т.г. с д-р Ивиан Бенишев, зам.-министър на здравеопазването

Обсъдиха се приоритетни проблеми в областта на здравеопазването, касаещи хората с увреждания. В Лекарствената политика Липсва механизъм, който да гарантира непрекъснат достъп до съвременно лечение на пациентите с епилепсия след навършване на 18-годишна възраст, както и много други видове увреждания. Това лишава българските пациенти и техните семейства от възможността за адекватно лечение и по-добро качество на живот. Медицински изделия и помощни средства Практическото прилагане на Наредба № 7 от 31 март 2021 г. за условията и реда за съставяне на списък и определяне на стойността на медицинските изделия и помощни средства създава впечатление, че липсва реална възможност за включване на нови заболявания и увреждания в списъка на медицинските изделия, заплащани от НЗОК. Това поставя част от пациентите в неравностойно положение и представлява предпоставка за непряка дискриминация. Медицинските изделия не са лукс, а необходим елемент от лечението, рехабилитацията и независимия живот на хората с увреждания.

ТЕЛК и НЕЛК продължават да съществуват сериозни затруднения, свързани със сроковете за освидетелстване, нееднаквото прилагане на нормативната уредба, административната тежест и забавянето на решенията, което води до прекъсване на права и достъп до необходимата подкрепа. Отново се постави въпроса за въвеждане на ICF системата за освидетелстване на хората с увреждания, който оценява как човек се справя в ежедневието си, вместо само да констатира болестта и ТНР. Считаме, че тези въпроси изискват своевременно обсъждане с участието на национално представителните организации и компетентните институции. От своя страна заявяваме готовност да участваме активно в този процес, като представим конкретни предложения за законодателни и нормативни промени, насочени към устойчиво решаване на посочените проблеми.

Д-р Бенишев увери участниците в срещата, че през м. септември ще се организира в министерството дейността на работни групи по горепосочените проблемни зони и ще започнат съвместна работа с национално представителните организации за актуализиране на законодателството в тази сфера.

***

Председателят на СИБ г-н Георги Колев взе участие в Националния форум на Националната федерация на работодателите на инвалиди (НФРИ), посветен на ролята на изкуствения интелект, дигиталните технологии и социалните иновации за развитието на устойчива и приобщаваща заетост на хората с увреждания.

Събитието, което се проведе на 26 юни, събра представители на държавни институции, социални и специализирани предприятия, работодатели, партньорски организации и повече от 30 участници с трайни увреждания. Форумът беше организиран в рамките на мрежата от организации, работещи за развитието на социалната икономика и устойчивите модели за включване на хората с увреждания на пазара на труда.

Официалното откриване беше направено от председателя на Управителния съвет на НФРИ г-жа Елка Тодорова, заместник-министърът на труда и социалната политика г-жа Надя Клисурска и изпълнителния директор на Агенция за хората с увреждания проф. Георги Йорданов. В своите изказвания те подчертаха значението на партньорството между институциите, работодателите и организациите на хората с увреждания за създаването на реални възможности за професионална реализация, развитие на уменията и устойчиво икономическо участие.

Основен акцент на форума беше необходимостта специализираните и социалните предприятия да получат по-голяма подкрепа в процеса на технологично обновяване и дигитална трансформация. Участниците се обединиха около разбирането, че новите технологии и изкуственият интелект трябва да бъдат средство за разширяване на възможностите на хората с увреждания, а не фактор за задълбочаване на съществуващите бариери.

В рамките на първия панел „AI за подкрепена заетост, дигитална трансформация. Европейски практики“ бяха представени добри европейски практики, свързани със социалните иновации, развитието на социалните предприятия и използването на изкуствения интелект в подкрепа на хората и бизнеса. Представители на партньорски организации от Португалия споделиха успешен опит за насърчаване на приобщаващата заетост и професионалната интеграция.

С особен интерес беше представен проектът „Изкуственият интелект и новите технологии помагат на хората с увреждания“, реализиран по програма Erasmus+, в рамките на който бяха демонстрирани резултатите от европейските мобилности и моделите за обучение на работното място. Представители на предприятия от мрежата на НФРИ споделиха практически опит за развитие на дигиталните умения.

Съюз на инвалидите България (СИБ)

Лято на знание, приятелство и вдъхновение

От 10 до 28 август около 30 участници от различни европейски държави се събраха сред впечатляващата норвежка природа, за да учат, обменят опит, създават приятелства и търсят нови начини за развитие на глухото младежко движение в Европа.

„Summer School of EUDY” беше организирано от Европейския съюз на глухите младежи (EUDY) съвместно с Al folkehogskole og kurssenter for dove.

Алекс Йорданов и Анжелина Атанасова представиха България в („Summer School of EUDY”) в Норвегия. Понякога едно пътуване започва с обикновено решение да приемеш едно предизвикателство. Но когато то приключи, разбираш, че всъщност си тръгнал по пътя към нещо много по-голямо – нови знания, нови приятелства, по-голяма увереност и желание да бъдеш полезен на своята общност. Програмата съчетаваше обучение, културен обмен, спорт, приключения и социални дейности. Но зад разнообразните занимания стоеше една ясна цел – да бъдат изградени по-уверени, по-подготвени и по-активни глухи младежки лидери.

„Говорим с жестове, мислим с емоции”

Проектът „Говорим с жестове, мислим с емоции” е първата инициатива в България, която създава поредица от образователни видеа на български жестов език, посветени на емоционалната интелигентност и основните човешки емоции. За първи път теми като радост, тъга, изненада, гняв, скръб и щастие са представени чрез визуален език, създаден от самата глуха общност – модел, който поставя нов стандарт за достъпност и активно участие. Ръководител и лектор по проекта е Силвана Павлова – дългогодишен жестов преводач, консултант психолог и активен застъпник за правата на глухите хора. Благодарение на нейния професионален опит проектът беше реализиран в тясно сътрудничество със Съюза на глухите в България. Режисьор на видеоматериалите е Росица Караджова – глух експерт, която разработи визуалната концепция и ръководи сценичното представяне, като гарантира автентичността на българския жестов език. Разбира се и Василен Грозев, който е професионален видео монтажист. Проектът беше подкрепен и от АРДУС, чиято експертиза допринесе за професионалното за разширяване на обхвата на инициативата. Подготовката включваше съвместна работа между специалисти по жестов език, психолози и слухово-речеви рехабилитатори. Разработени бяха седем сценария, адаптирани така, че съдържанието да бъде визуално ясно, емоционално разбираемо и напълно достъпно за хора с увреден слух. Видеата са реализирани с професионално заснемане, монтаж, субтитри и графични елементи, като са адаптирани и за разпространение в социалните мрежи. В тях участват десет глухи презентатори. Те представят темите чрез български жестов език и демонстрират различни емоционални състояния по достъпен и въздействащ начин.

ТИШИНА, СГБ

Клубни участия

Фестивали, август и септември 2026
***

Вокална група "Перуника", НЧ "Извор 1959" и КХУП "Сан Стефано" №40, Ръководител и корепетитор Красимира Борисова

На 18 юли 2026 се проведе Национален фестивал "Глътка жива вода" с. Чомаковци, Община Ч. бряг. Пристигнаха участници от 20 населени места в Северна България. На сцената се представиха индивидуални изпълнители, танцови състави и певчески групи. Фестивалът е поставил началото си преди 11 години като регионално събитие, а преди три години е разширен и получава национален статут. Това е довело и до увеличаване на интереса и броя на желаещите да участват. Сред гостите тази година имаше представители не само от община Червен бряг, но и от Плевен, Ловеч, Монтана, Видин, Тетевен и други населени места. От три години програмата включва и специален акцент – участие на популярен певец. Досега в Чомаковци са гостували Свилен Тодорински и Райко Кирилов, а тази година поканеният изпълнител е Цветан Близнашки.

На сцената ВГ "Перуника" представи песните "Седенка се кладеше" на известния народен певец Кайчо Каменов и "Садила мома". За своите изпълнения те бяха удостоени със златен медал.

***

На 19 септември 2026 от 9,30 часа се проведе осмото издание НА Регионален фолклорен Фестивал " Радомирци пее и танцува" в с. Радомирци, Община Ч. бряг. На сцената пред НЧ "Огняна 1899" се представиха фолклорни колективи с над 190 участници. Целта на фестивала е да популяризира и утвърждава българските фолклорни традиции. Откритата сцена дава възможност на гостите и жителите на селото да се потопят в магията на изпълненията. 

На сцената ВГ "Перуника" представи песните "А бре Кольо" и "Приятели". Отново бе завоюван златен медал.

***

Вокална група "Пей, сърце", ТО ССБ Плевен, Ръководител и корепетитор Емилия Николова.

На 19 септември 2026 в с. Ценово, Област Русе се проведе IV фолклорен фестивал "Ценово пее и танцува". Фестивалът събра индивидуални изпълнители, вокални групи и танцови колективи от цялата страна. Сцената бе на местния комплекс за спорт и развлечения. В събитието участваха над 65 фолклорни състави, които показаха своето изпълнителско изкуство.

ВГ "Пей сърце" се представи с песните "Малка мома" на народната певица Гуна Димитрова, и "Ой Добро, Добро", а младата солистка на групата Теодора Севдалинова изпълни "Паднал ранен млад Стоян". Изпълненията бяха удостоени съсплакети и почетни грамоти.

***

На 26 септември на централния площад в гр. Искър, Община Д. Дъбник се проведе III Национален фолклорен фестивал "Традиция и наследство". Началото бе от 9.3 часа. Целта на фестивала бе популяризиране и запазване на българското фолклорно наследство и традиции. 

ВГ "Северняшки ритми" при НЧ "Пробуда 1990" изпълни песните "Малка мома" на народната певица Гуна Димитрова, и "Ой Добро, Добро",  и "Гората се е разлистила". Журито удостои тези изпълнения със златни медали.

Румен Петков, организатор клуб,
ул. Гренадирска №30, Плевен

Плевен отбеляза с тържествен ритуал Деня на Съединението на Княжество България и Източна Румелия. Церемонията се проведе на 6 септември от 11 часа пред паметника на Четвърти пехотен полк в Градската градина. В началото на проявата полковник Велин Кехайов, началник на щаба на 5-о бригадно командване, прие почетния караул. Свещеници от храм „Св. Николай“ отслужиха панихида в памет на загиналите в Сръбско-българската война през 1885 г.

На честването присъстваха десетки граждани и гости на Плевен, както и представители на държавната и местната власт, Българската армия, политически партии, обществени организации и институции. Сред официалните лица бяха временно изпълняващият длъжността кмет Евгени Генов, заместник-кметът д-р Паулина Кирова, заместник-областният управител Богомил Стоев и началникът на Висшето военновъздушно училище „Георги Бенковски“ бригаден генерал Юлиян Радойски. В церемонията участваха също военнослужещи, ученици от НУ „Христо Ботев“ и техните преподаватели. Събитието уважиха и членове на КХУП ул. Сан Стефано №40 с Председател Дамяна Христова. Те поднесоха цветя пред паметника на героите от Сливница.

Директорът на Регионалния исторически музей д-р Володя Попов припомни значението на Съединението и ролята му в реализирането на българския национален идеал. Той подчерта, че след разделянето на българските земи с Берлинския договор обединението се превръща в общонационална кауза, защитавана от всички слоеве на обществото.

В словото си д-р Попов отбеляза и приноса на Четвърти пехотен Плевенски полк в Сръбско-българската война. Под командването на капитан Андрей Букурещлиев неговите войници първи се изправят срещу сръбските дивизии и забавят настъплението им към София до пристигането на подкрепленията.

В знак на признателност пред паметника бяха положени венци и цветя.

Празничната програма на Община Плевен продължи с музикалния спектакъл „България се ражда“. Той се състоя на 8 септември от 20:30 часа на площад „Възраждане“. В концерта участват Плевенската филхармония, Общинският духов оркестър, Общинският хор „Гена Димитрова“, Северняшкият ансамбъл „Иван Вълев“, Струнният оркестър към НУИ „Панайот Пипков“ и Детският хор „Звъника“.

Специални участници в спектакъла бяха Мариета Калъпова, Ралица Хайдърска, Чавдар Вълков на цигулка и Лора Табакова на виолончело. Програмата включи както утвърдени симфонични аранжименти на маестро Георги Милтиядов, така и нови произведения.

***

Денят на независимостта на България – 22 септември, беше отбелязан в Плевен с тържествен ритуал пред паметната плоча срещу входа на ДКТ „Иван Радоев“ на площад „Стефан Стамболов“. Тържественият ритуал започна в 11.00 часа с изпълнения на Общински хор „Гена Димитрова“ и Общинския духов оркестър. Бяха поднесени венци и цветя в знак на признателност, а присъстващите запазиха минута мълчание в памет на героите. Честването продължи с концерт на Общинския духов оркестър с диригент Пламен Марков. В празничния ден, от 19.00 часа, на площад „Възраждане“ концерт изнесоха фолклорни състави и рок група „Криминале“.

***

Плевен вече предлага още по-лесно пътуване – плащаме с банкова карта директно в тролейбусите и електробусите 

Плевен стана още по-удобен за пътуване с градски транспорт. От началото на м. август 2026 г. в тролейбусите и електробусите на града официално работи системата за безконтактно таксуване с банкови карти. Пътниците вече могат да се качат, да доближат своята дебитна или кредитна карта до валидатора и да продължат пътуването си – бързо, лесно и без необходимост от предварително закупуване на билет. За удобство на пътуващите валидатори са монтирани на всяка врата на превозните средства. Системата е създадена така, че не само да улесни пътуването, но и автоматично да осигури най изгодната цена за пътника в рамките на деня. Първото и второто пътуване струват по 0,70 евро, а при третото се доплащат само 0,60 евро. Така общата сума достига 2 евро – цената на дневната карта. Всички следващи пътувания през същия ден не се таксуват допълнително. Това означава, че пътникът няма нужда предварително да преценява дали да купи единичен билет или дневна карта. Системата сама „следи“ пътуванията и при достигане на стойността на дневната карта спира допълнителното таксуване. Освен с безконтактна банкова карта, пътуването може да бъде платено и с телефон с мобилен портфейл – Apple Pay, Google Pay и други, както и със смарт часовник. Важно е валидирането да се извършва при всяко качване в превозно средство, дори когато пътникът вече е пътувал по-рано през деня. Също така всяко платежно средство е предназначено за един пътник – ако пътуват няколко души, всеки трябва да се валидира със собствена карта, телефон или смарт часовник. 

При проверка от контрольор пътникът просто трябва да доближи до неговото устройство същата карта, телефон или смарт часовник, с който е извършил плащането. Така се потвърждава, че пътуването е валидирано. Допълнително удобство за гражданите е възможността за регистрация на използваната дебитна или кредитна карта в системата. Това става през мобилното приложение PlevenTrans, което се сваля безплатно от Google Play и от AppStore и позволява да се получава електронна информация за извършените пътувания и плащания. 

Новата система е още една важна стъпка към по-модерен и удобен градски транспорт в Плевен. Градът се нарежда сред малкото места в България, в които пътниците могат да използват директно своята банкова карта или мобилно устройство за пътуване в обществения транспорт.
За хората, които пътуват инцидентно, за гостите на града, както и за всички, които предпочитат дигиталните разплащания. А когато през деня използвате градския транспорт по-често, системата автоматично се грижи да не платите повече от най-изгодната дневна тарифа.
Исторически личности от нашия град

Стоян Заимов е основател на Военноисторическите музеи в Плевен. На 12 август през 1853 г. в село Рупките, Чирпанско, е роден Стоян Стоянов Заимов – български възрожденец, революционер, просветен деец, общественик и писател, оставил значима следа в историята на България и Плевен. През 1867 г. Заимов постъпва в прочутото за времето си Старозагорско петокласно училище. През 1869 г. се запознава с Васил Левски и влиза в основания от него революционен комитет, става куриер на комитетската поща между Чирпан и Стара Загора. През есента на 1870 г. Заимов завършва едногодишен педагогически курс в Пловдив. Следващата година е вече учител в Хасково, където през 1872 г., в присъствието на Левски, е избран за член на Хасковския таен революционен комитет. През следващата година 25 души участници в хасковското съзаклятие, между които и Стоян Заимов, са осъдени на вечно заточение в Диарбекир. През ноември 1874 г. Заимов успява да избяга, снабден с паспорта на полския емигрант Антон Бенковски и достига до Румъния. Като един от основателите на Гюргевския централен революционен комитет, Заимов се включва в организацията на Априлското въстание и е избран за апостол на ІІІ-ти Врачански революционен окръг. След неуспеха на Априлското въстание, извънреден турски съд осъжда Заимов на смърт. Скоро присъдата му е заменена с доживотно заточение в крепостта Сен Жан д`Акр в Палестина, където дочаква края на Руско-турската война. След Освобождението Стоян Заимов заминава да учи в Русия, в Московския педагогически институт. Завърнал се в България той учителства в Шумен, Варна и Кюстендил, пише методически правила и учебници, превежда педагогическа литература. През 1903 г. става директор на Националната библиотека. Особено значима е заслугата на Заимов за създаването на поборнико-опълченските дружества в България и изграждане паметниците на признателност. През 1892 г., на Втория конгрес на дружествата, се приема решение за формирането на комитета „Цар Освободител Александър ІІ“, чиято основна задача е да събере нужните средства за построяване паметник на Александър ІІ и дом за българските ветерани, поборници и опълченци. За председател на комитета е избран Стоян Заимов, а за почетен председател – българският княз. В периода 1903-1907 г. Комитетът изгражда паметника на цар Освободител в София, Параклис-мавзолея и Скобелевия парк в Плевен, превръща в музеи къщите в Плевен, Пордим, Г. Студена и Бяла, където по време на Освободителната война са пребивавали руският император Александър ІІ и руската и румънска Главни квартири. 

На 15 август 1908 г. Стоян Заимов е назначен за пръв директор на Управлението на Военноисторическите къщи музеи и паметници, със седалище Плевен, която длъжност заема до края на живота си – 9 септември 1932 г. 

Оставя богато книжовно наследство от преводи, мемоари и пр. По-главни трудове: „Миналото. Белетристически и исторически очерци из областта на българските движения от 1870-1877 г.“ в 4 т. (1884-1888 г.), „Васил Левски. Дяконът. Кратка биография“ (1895 г.) и др. Днес къщата на Стоян Заимов в Плевен е превърната в музей „Стоян и Владимир Заимови“, в близост до която се намира Паметникът - гробница на Стоян и Владимир Заимови, изграден през 1960 г.

Живот след смяна на тазобедрена става: как да се върнете към движение без страх и болка?
Смяната на тазобедрена става е операция, която носи надежда за ново начало. За много хора болката, ограниченото движение и трудностите в ежедневието са довели до години на компромиси. След интервенцията обаче започва нов етап – период на възстановяване, който може да бъде едновременно вдъхновяващ и изпълнен с въпроси. Най-честият сред тях е: „Кога ще мога отново да се движа нормално?“ Истината е, че движението се връща постепенно, но това трябва да бъде подкрепено с правилната рехабилитация и търпение.

Първите дни след операцията са ключови за целия възстановителен процес. Тялото реагира на промяната, а мускулите около новата става трябва отново да започнат да работят в синхрон. Дори и най-малките движения в началото – повдигане на крака, обръщане, сядане – имат огромно значение за това как ще се развие възстановяването по-нататък. Много пациенти се страхуват да се движат, защото усещат нестабилност или дискомфорт. Но всъщност именно ранната мобилизация е тази, която помага да се избегнат усложнения и ускорява процеса на връщане към нормален ритъм.

С времето движенията стават по-смели, а увереността – по-голяма. Рехабилитацията е насочена към това да възстанови силата на мускулите, да подобри баланса и да обучи пациента как да използва новата става без напрежение и грешни модели. Често този процес включва упражнения за раздвижване, дихателни упражнения, работа върху походката и постепенно увеличаване на натоварването. В специализирана среда, като болница за рехабилитация, пациентите получават индивидуален план, спрямо тяхната възраст, здравословно състояние, начин на живот и целите, които искат да постигнат.

Един от най-важните елементи при възстановяването е да се преодолее страхът от движение. Болката, която пациентът е изпитвал преди операцията, често оставя в него усещането, че всяка стъпка може да навреди. Новата става обаче е създадена именно за да осигурява движение, а не ограничения. Под ръководството на терапевт човек постепенно разбира как да се довери на тялото си отново. Това възстановява не само физическата активност, но и психическия комфорт. Когато има яснота и подкрепа, страхът се заменя с увереност, че движението е безопасно и полезно.

Животът след смяна на тазобедрена става не се свежда до това да се избегне болка – той е шанс за възстановяване на качества, които са били загубени заради заболяване или травма. Пациентите често споделят, че след няколко седмици рехабилитация започват да се чувстват по-леки, по-стабилни и по-самостоятелни. Неща, които преди са изисквали усилие – изкачване на няколко стъпала, разходка в парка, дори обличане – постепенно се превръщат отново в нормална част от ежедневието. А това връща усещането за свобода и самочувствие, което е една от най-големите награди на успешната операция.

Когато рехабилитацията се провежда правилно, животът след смяна на тазобедрена става може да бъде дори по-добър от този преди болката. Пациенти, които години наред са избягвали движение, откриват, че могат да правят повече, отколкото са очаквали. Важното е да се следват препоръките на специалистите, да се избягват резки движения в първите месеци и да се поддържа активността в разумни граници. Всяко възстановяване след смяна на тазобедрена става е индивидуално, но общият път води към едно – повече комфорт, по-качествен живот и възвръщане на увереността в собственото тяло.

Смяната на тазобедрената става е само първата крачка. Истинската промяна идва след това – в дните, в които пациентът отново започва да усеща ритъма на движение, да мечтае за по-дълги разходки, да се наслаждава на ежедневието без постоянна болка. С правилна рехабилитация и професионална подкрепа това е не само възможно, а очакван резултат.

Когато говорим за болки в ставите, повечето хора мислят за лекарства, физиотерапия и рехабилитация. Малко по-малко внимание обаче се обръща на храненето, въпреки че то също може да окаже влияние върху състоянието на ставите и възпалителните процеси в организма. Разбира се, няма храна, която сама по себе си да излекува артрозата, ревматоидния артрит или друго ставно заболяване. Но правилният хранителен режим може да подпомогне лечението, да намали възпалението, да помогне за контрола на теглото, а също и да подобри общото качество на живот.

За хората с хронични ставни заболявания комбинацията от здравословно хранене, редовна физическа активност и професионална рехабилитация често дава значително по-добри резултати, отколкото разчитането само на медикаменти.

Една от най-важните причини храненето да има значение е връзката му с хроничното възпаление. При много заболявания на опорно-двигателния апарат точно възпалителните процеси стоят в основата на болката, сковаността и ограничената подвижност. Някои храни подпомагат естествените противовъзпалителни механизми на организма, докато други могат да ги засилят.

Сред най-полезните храни са мазните морски риби като сьомга, скумрия, сардина и херинга. Те съдържат големи количества омега-3 мастни киселини, които са добре известни със своето противовъзпалително действие. При хора с ревматоиден артрит редовната консумация на омега-3 може да помогне за намаляване на сутрешната скованост и чувствителността в ставите.

Полезни са също ядките и семената, особено орехите, лененото семе и чията. Те осигуряват полезни мазнини, фибри и антиоксиданти, които подпомагат нормалното функциониране на организма и ограничават оксидативния стрес – един от факторите, свързани със стареенето на ставните структури.

Зеленчуците заслужават специално внимание. Броколи, спанак, кейл, рукола, моркови, домати и чушки съдържат витамини, минерали и множество биологично активни вещества, които подпомагат възстановителните процеси. Особено ценни са зеленолистните зеленчуци, които осигуряват витамин К, магнезий и калций – елементи, важни за костите и ставите.

Плодовете също са важна част от хранителния режим. Горските плодове, черешите, ягодите, малините и боровинките са богати на антиоксиданти, които предпазват клетките от увреждане. Някои проучвания показват, че редовната консумация на череши например може да бъде свързана с по-ниска честота на възпалителни пристъпи при определени заболявания.

Не бива да се подценява и ролята на зехтина. Екстра върджин зехтинът съдържа съединения с естествено противовъзпалително действие и е основна част от средиземноморския хранителен режим, който се свързва с по-добро здраве на сърдечно-съдовата система и по-нисък риск от хронични възпалителни заболявания.

Друг важен фактор е приемът на достатъчно белтъчини. Мускулите стабилизират ставите и поемат значителна част от натоварването по време на движение. При недостатъчен прием на протеини възстановяването след травми, операции, смяна на тазобедрена става или рехабилитация може да бъде по-бавно. Добри източници са рибата, пилешкото месо, яйцата, киселото мляко, бобовите растения и нискомаслените млечни продукти.

Същевременно има храни, чиято прекомерна консумация не е препоръчителна при хора със ставни заболявания. Сред тях са силно преработените продукти, богати на трансмазнини, големи количества захар и рафинирани въглехидрати. Газирани напитки, сладкарски изделия, пакетирани десерти, чипсове и различни полуфабрикати могат да подпомогнат развитието на хронично възпаление и да затруднят контрола върху телесното тегло.

Излишните килограми сами по себе си са един от най-сериозните рискови фактори за болки в ставите. Допълнителната тежест увеличава натоварването върху коленете, тазобедрените стави и гръбначния стълб. При хора с артроза дори умереното намаляване на телесното тегло често води до осезаемо облекчаване на симптомите.

Прекомерната консумация на сол не е препоръчителна. Макар да няма пряка връзка между солта и ставната болка, високият ѝ прием може да допринесе за задържане на течности и развитие на артериална хипертония – състояние, което често съпътства хората с намалена физическа активност.

Алкохолът също трябва да бъде ограничен. При някои заболявания, като подаграта, той може да провокира болезнени пристъпи, а при други увеличава възпалителните процеси или взаимодейства с приеманите медикаменти.

Хидратацията също има значение. Ставният хрущял съдържа голямо количество вода, която подпомага неговата еластичност и способността му да поема натоварванията. Недостатъчният прием на течности не е пряка причина за ставни заболявания, но може да повлияе неблагоприятно върху общото състояние на организма и възстановителните процеси.

По принцип няма универсална диета, подходяща за всички пациенти. При ревматоиден артрит, артроза, подагра, остеопороза или възстановяване след ортопедична операция хранителните препоръки могат да бъдат различни. Затова режимът трябва да бъде съобразен с конкретното заболяване, възрастта, придружаващите заболявания и нивото на физическа активност.

Не по-малко значение има комбинацията между хранене и движение. Дори най-здравословната диета не може да компенсира липсата на физическа активност. Редовните упражнения поддържат мускулната сила, подобряват стабилността на ставите и намаляват натоварването върху тях. Именно затова при хронични ставни заболявания специалистите препоръчват хранителният режим винаги да бъде съчетан с индивидуално подбрана рехабилитационна програма.

Зимнина

Гръцка салата

Необходими продукти: червени чушки - 5 кг изчистени; ябълки - 15 бр. (2 кг) леко кисели; патладжан - 4 кг; чесън-2-3 глави; олио - 1 ч.ч.; захар - 1 ч.ч.; оцет - 1 ч.ч.; сол - на вкус; целина и магданоз.

Начин на приготвяне:
Червените чушки се изпичат, обелват и нарязват. Патладжанът се обелва, нарязва и сварява до омекване. Ябълките се обелват, нарязват на кубчета и се пържат в 1 ч.ч. Останалото олио от ябълките се кипва заедно с 1 ч.ч. захар и 1 ч.ч. оцет. Всичко се смесва и се прибавя нарязаният чесън, целина, магданоз и сол на вкус. Накрая готовата смес се сипва в буркани и се варят 10 минути.
Съставители: инж. Румен Петков, организатор клуб 
За контакти: тел. 064/835852
0884 444 903
Разпространява се БЕЗПЛАТНО

